Papersnake/gushiwen huggingface dataset:
浦城劝糶
真德秀（宋代）

阳和二月春，草木皆生意。
那知田野间，斯人极憔悴。
殷勤问由来，父老各长喟。
富室不怜贫，千仓尽封闭。
只图价日高，弗念民已弊。
去年值饥荒，自分无噍类。
幸哉活至今，且复遇丰岁。
庶几一饷乐，养育谢天地。
岂期新春来，米谷更翔贵。
况又绝市无，纵有湿且碎。
何由充饥肠，何由饱孥累。
恨不死荒年，免复见忧畏。
我闻父老言，痛切贯心肺。
行行至平洲，景象顿殊异。
白粲玉不如，一升才十四。
问谁长者家，作此利益事。
父老合掌言，子文姓陈氏。
起家本儒生，畴昔乐赈施。
忆昨艰食时，巨室争谋利。
米斗三日余，独收七十二。
三都数千口，受彼更生惠。
开库质敝衣，假此赒贫匮。
取本不取息，所活岂胜计。
我曹非此翁，久作沟中胔。
吁嗟薄俗中，乃有此高义。
吾邦贤使君，爱民均幼稚。
一闻平糶家，褒赏无不至。
或与旌门闾，或与锡金币。
独有颍川翁，宠光未之被。
故作行路谣，庶彻铃斋邃。
且俾殖利徒，闻风默知愧。
并生穹壤间，与我皆同气。
富者盍怜贫，有如兄恤弟。
恻隐仁之端，人人均有是。
顽然铁石心，何异患风痹。
不仁而多财，聚易散亦易。
似有种德家，福禄可长世。
不闻眉山苏，盛美光传记。
卖田救年荒，生子为国器。
不见南浦毛，一惟利是嗜。
积谷幸年荒，生子遭黥隶。
天道极昭明，勿作幽远视。
谁欤为斯谣，西山真隐吏。
韩信庙
殷尧藩（唐代）

长空鸟尽马军死，无复中原入马蹄。身向九泉还属汉，

功超诸马合封齐。荒凉古庙惟松柏，咫尺长陵又鹿麋。

此日深怜萧相国，竟无一语到金闺。
禅人制衣示之以诗
释函是（明代）

此衣如传舍，一日三易主。须知我与子，亦无决定义。

但以此蒙头，谁论是不是。
烛影摇红 次韵
仇远（元代）

中酒情怀，怨春羞见桃花面。王孙别去草萋萋，十里青如染。

不恨梨云梦远。恨只恨、盟深交浅。一般孤闷，两下相思，黄昏依黯。

楼依斜阳，翠鸾不到音书远。绿窗空对绣鸳鸯，□缕凭谁剪。

知在新亭旧院。杜鹃啼、东风意懒。便归来后，也过清明，花飞春减。
红梅
苏泂（宋代）

等观非白亦非红，开落那知色自空。
落叶成阴花又子，几将心事托东风。
饯高仁卿农丞奉使还北
牟巘五（宋代）

常平旧法最为良，颇记中丞耿寿昌。
此意推行在人耳，肯教丰歉制低昂。
寄杨蕴古
胡仲弓（宋代）

匹马游边已千里，如何未秦凯歌声。
太平不用干戈策，辜负胸中百万兵。
送李莘太博
曾巩（宋代）

郪道鸣弦去，容台抱蕝初。
法沙开祖帐，冰雪映征车。
久待连城价，谁腾一鹗书。
君王览豪俊，应复召严徐。
又题祤禅客龟云图
王洋（宋代）

不用丹青染素翰，疏烟分染碧云端。
一千里地镜中镇，三十六云天半寒。
巢露叶中呈物象，滤罗带畔叠木峦。
人间此是清凉药，时向尘中为展看。
挽鉴机先和尚
胡粹中（明代）

曾将一苇渡瀛洲，信脚中原万里游。
日出扶桑极东处，云归滇海最西头。
经留翙几香犹炧，棋敛纹楸子未收。
老我飘蓬江汉上，几回中夜惜汤休。
大涤洞
洪师中（宋代）

捣药禽啼雨后山，千岩万谷锁苍寒。
一溪春水高三尺，书画船中更好看。
九曲青山一曲溪，仙人住处自春迟。
笋舆切莫匆匆返，要作春行卷里诗。
忆云门
宋之问（唐代）

树闲烟不破，溪静鹭忘飞。更爱幽奇处，斜阳艳翠微。
治园
郭印（宋代）

故园别日久，归来三径荒。
丛竹坏新壁，枯荷掩幽塘。
满地叶狼籍，草木为不芳。
儿童力并除，百卉俨成行。
遥岑出葱菁，清波皱沧浪。
一朝旧观还，林壑愈争光。
送范南宫守彭归蜀
许及之（宋代）

起草南宫著作庭，历阶亦合侍承明。乞身只拟分符去，持节何妨衣锦行。

道在不孤知己旧，才难偏怆语离情。极知便下思贤诏，其奈巴江白发生。
送徐彦思三首 其二
周紫芝（宋代）

凛凛忠言公自持，伪书初赦两淮时。膝当不为奸雄屈，心亦唯淮草木知。

独任安危百年事，宁辜父老一生思。抗章终有论功日，便到銮坡已恨迟。
行路难二首
阮自华（明代）

功名岂足为，不见丛蕙与蘩萧？撷芳秋亦萎，薙恶春还高
。
智囊有仓卒，造化无童旄。
男儿筋骨尽富贵，圣贤黧黑夸巧劳。
南过锦帆泾，北泛五湖舟。
高城霜白要离冢，廓门宵拥鸱夷涛。
陶朱千金委黄土，穀城三略齐蓬蒿。
英雄苦恨岁不足，年华飘坠心期遥。
惜阴视日但有老，何不酌酒盈簟瓢。
黄鹄摩天极高飞，千年一还思故闾。
乍闻笙歌讶子晋，或抚城郭嗟令威。
未知神仙是与非，但见悲鸣入云衢。
人生不称意，炊金馔玉归蒿莱。
仙夫亦自恨离别，贱妾何况孤房栖。
不见东家檐下鹊，朝出暮双归。
比翼栖朱户，交唇饷紫泥。
春出无弹射，秋返偕参差。
苜蓿二庭月，茱萸万里书。
宁可归君号鸱夷，莫遂化作杜鹃啼。
山路晓
陈与义（宋代）

两崖夹晓月，万壑分秋风。今朝定何朝，孤赏莫与同。

石路抱岩转，云气青濛濛。篮舆拂露枝，乱点惊仆童。

微泉不知处，玉佩鸣深丛。平生慕李愿，得此行旅中。

居人轻佳境，过客意无穷。山木好题诗，恨我行匆匆。
率饮亭二十绝 其十
王十朋（宋代）

吾家数兄弟，薄有古人风。生计何曾足，酒杯无日空。
春雪
宋祁（宋代）

银砾欺春乱眼来，重阴万里压平台。
光沈后牖将飞瓦，艳补南枝已落梅。
池曲平翻冰共泮，山腰未积玉争颓。
长安并长旗亭價，蜀女当垆自涤盃。
奴自维扬载绿一舟藉传家乡风景绘有秋江载绿图故梦中云云因足成之
阮恩滦（清代）

家园回首费思量，城郭依依认绿杨。琴客弦诗宜水调，花奴载绿自江乡。

柴桑粉本秋容澹，瓜步钟声驿路长。梦醒不知窗月皎，白云何处倍神伤。
颂古一百首
释智愚（宋代）

事到无心不苟欺，鸟玄鹄白尚怀疑。
自非亲见黄头老，争敢逢人汇漏伊。
梅雪词
郑文康（明代）

梅花兮条条，白雪兮飘飘。虽气味兮颇异，慨清白兮同高。

我思古人兮远莫可招。梦寐周公兮神魂相交。怀好音兮鸾凤，附短翅兮青霄。
蝶
刘焘（宋代）

聚作梨梢白，轻争柳絮狂。
夜来花里宿，通体牡丹香。
寓归
俞桂（宋代）

水激长江浪，风传远寺钟。
宦情秋意薄，归兴客愁浓。
卷箔迎新雁，喧篱厌旧蛩。
何时旋故里，载酒插芙蓉。
宿莆阳玄妙观赠一山道人 其二
卢琦（元代）

白昼炉熏袅碧烟，小窗清梦快游仙。人间何处无瑶草，不信蓬壶别有天。
浮丘八景 其五 留舄亭
陈大猷（宋代）

缥缈仙真去不还，犹馀玉舄在人间。餐霞知有长生诀，目断蓬莱第一山。
满江红 其一 和大厂，次文信国改王昭仪韵作
胡汉民（清代）

寄语诗人，可曾似、玉颜鸦色。休更拟、铜仙铅泪，痛辞宫阙。

七发谁从枚乘后，五噫常在梁鸿侧。尽天家、倾国重佳人，升平歇。

繁华梦，难消灭。兴废事，何从说。有低头神甫，子规啼血。

消息难凭云际雁，玲珑只见窗前月。听高歌、换却断肠声，壶敲缺。
金沙
胡寅（宋代）

海棠开后数金沙，谁料炎荒有此花。
青玉案头张重锦，碧云堆里漏彤霞。
高枝已写清尊照，嫩蕊犹须翠幕遮。
未信东风肯吹谢，且教游客看繁华。
前太守仲求石问留题因和三首
吴芾（宋代）

不解追时好，尤非治郡才。
故山猿鹤怨，应怪未怪来。
范丞相尧夫挽词二首
苏辙（宋代）

持身守忠恕，临事耻浮沉。
直道更三黜，平生惟一心。
家风来自远，国论老弥深。
令德真如玉，泥沙枉见侵。
滁州官舍
王禹偁（宋代）

忽从天上谪人间，知向山州住几年。
俸外不教收果实，公余多爱入林泉。
朝簪未解虽妨道，宦路无机即是禅。
铃阁悄然私自问，郡斋何异玉堂前。
次韵桑民怿和晦庵先生读道书六首 其四
张吉（明代）

曾闻稚川翁，辛劳了玄道。远游熯飞龙，端居歇芳草。

允矣周三光，后天长不老。我欲问至诀，孤琴候秋杪。
行香子 其一 湖滨即事
董元恺（清代）

青霭濛濛。碧浪溶溶。小桥环影漾晴空。数间茅屋，一带层峰。

更几竿竹，几枝柳，几株松。

左呼欢伯，右抚孤桐。吟成残句付奚童。闲时泛棹，醉后支筇。

有杏花烟，桃花雨，楝花风。
送次膺赴诏二首 其一
李昭玘（宋代）

辞章泛滥昔称雄，飘泊文园偶未逢。旧典铙歌归制作，盛时郊未待形容。

久无青眼怜高卧，新有宫词落九重。异日锦衣还故里，却寻莲社日相从。
送项山人归天台
杜荀鹤（唐代）

因话天台归思生，布囊藤杖笑离城。不教日月拘身事，

自与烟萝结野情。龙镇古潭云色黑，露淋秋桧鹤声清。

此中是处堪终隐，何要世人知姓名。
横池
苏轼（宋代）

明月入我池，皎皎铺紵缟。
何日变成缁？太玄吾懒草。
五十感伤四首
洪繻（清代）

身世飘飘不系舟，茫茫大海任浮游。销磨豪气三千劫，龌龊年浮五十秋。

尘界不夷兼不夏，人间呼马又呼牛。此时荷到刘伶锸，万斛醇醪岂解忧！
拟 其二
贯休（唐代）

安得龙猛笔，点石为黄金。散为酷吏家，使无贪残心。

甘棠密叶酷翠幄，款凤不来天地塞。所以倾国倾城人，如今如今不可得。
题凭高送远图
林鸿（明代）

高丘晴见海，送别一登临。落日扁舟去，秋风万里心。

江枫寒堕叶，山店静闻砧。行矣无馀物，随君有鹤琴。
次韵杨廷秀郎中游西湖十绝
喻良能（宋代）

湖堤楼阁剧蜂房，楼上争看湖上航。
万柄芙蓉清冉冉，临风新折麝脐香。
开府潞公太师得谢西归谨赋七言四韵诗五首拜
苏颂（宋代）

几夕华星动紫躔，少微光入太微垣。
帝临便座延公衮，人喜安车到国门。
恳叙官仪还汉节，亲承需宴酌尧樽。
朝家贵老超三代，惇史行看记善言。
过宿赵次张郊居二首
张元干（宋代）

北客多流落，东村更寂寥。
肯同清夜梦，不待故人招。
月挂荒园竹，霜飞独木桥。
听鸡休起舞，且共论天骄。
过润陂桥三首
杨万里（宋代）

历览溪中有底鸣，萧然芦叶蓼花汀。
元来轿顶鸣鸣响，将谓风声是鴈声。
代同舍上郎中
许应龙（宋代）

父子同时践禁涂，一门荣耀世间无。
愿凭曹霸丹青笔，绘入衣冠盛事图。
游石龙偶成寺僧通首坐饱历丛林归老山故诗多
冯时行（宋代）

飞泉撼琳球，群山高崔嵬。
中有古道场，紫烟笼观台。
石门不施关，荣辱自不来。
霜钟鸣万壑，日出山雾开。
老僧挈筠篮，上山拾羹材。
归煮南涧水，至味谢盐梅。
食饱不下床，法身充九垓。
破衲一甲子，云閒与徘徊。
我欲吐情语，铭之古岩隈。
云切戒多事，勿听龙作媒。
为雨非不佳，世间多尘埃。
预恐为雨罢，归来污苍苔。
题人画扇十首
曹勋（宋代）

惨惨江天散六花，磷磷寒碧不藏砂。
扁舟蓑笠撑何去，应向溪头问酒家。
岁暮皈自城中，一病垂死，病起遣闷四首
杨万里（宋代）

食罢游东园，慨然伤我怀。
昨日卧病时，自谓不复来。
入门大风起，万松声顿哀。
病骨念不堪，欲行重裴徊。
裴徊南斋前，小倦坐苔阶。
斋前花不多，亦有两古梅。
似知我至此，顷刻忽尽开。
多情梅间竹，偃风特奇哉。
不知喜风舞，为复怯风回。
万象皆迎春，我独老病催。
明日能来否，且皈拨炉灰。
良月十二日幼望吉甫季雅起渊游上善明日集保
钱时（宋代）

谁道身如不系舟，吾行非往止非留。
霜天未老黄花菊，山北山南两日游。
周孚与高伯庸同游王氏庵归而闾丘仲诗至因次
董嗣杲（宋代）

法水堪湔垢，僧庐自辟尘。
饭炊云子熟，茶泛乳花匀。
草草情何厚，匆匆迹易陈。
他年辋川上，为画两纶巾。
满江红 其二
葛郯（宋代）

卷尽珠帘，楚天迥、阑干几曲。最好是、瑶台归路，月翻银屋。

深院数枰风入座，高楼一喷云横玉。看橘林、霜浅未全黄，犹悬绿。

悠然意，渊明菊。真如指，国师竹。者是非识破，都无荣辱。

不管浮生如蝶梦，从教万事添蛇足。坐西昆、一笑八千秋，蟠桃熟。
答李端叔书
苏轼（宋代）

轼顿首再拜。闻足下名久矣，又于相识处，往往见所作诗文，虽不多，亦足以髣髴其为人矣。

寻常不通书问，怠慢之罪，独可阔略，及足下斩然在疚，亦不能以一字奉慰。舍弟子由至，先蒙惠书，又复懒不即答，顽钝废礼，一至于此，而足下终不弃绝，递中再辱手书，待遇益隆，览之面热汗下也。

足下才高识明，不应轻许与人，得非用黄鲁直、秦太虚辈语，真以为然耶？不肖为人所憎，而二子独喜见誉，如人嗜昌歜、羊枣，未易诘其所以然者。以二子为妄则不可，遂欲以移之众口，又大不可也。

轼少年时，读书作文，专为应举而已。既及进士第，贪得不已，又举制策，其实何所有。而其科号为直言极谏，故每纷然诵说古今，考论是非，以应其名耳，人苦不自知，既以此得，因以为实能之，故譊譊至今，坐此得罪几死，所谓齐虏以口舌得官，直可笑也。然世人遂以轼为欲立异同，则过矣。妄论利害，搀说得失，此正制科人习气。譬之候虫时鸟，自鸣自己，何足为损益。轼每怪时人待轼过重，而足下又复称说如此，愈非其实。

得罪以来，深自闭塞，扁舟草履，放浪山水间，与樵渔杂处，往往为醉人所推骂。辄自喜渐不为人识，平生亲友，无一字见及，有书与之亦不答，自幸庶几免矣。足下又复创相推与，甚非所望。

木有瘿，石有晕，犀有通，以取妍于人；皆物之病也。谪居无事，默自观省，回视三十年以来所为，多其病者。足下所见，皆故我，非今我也。无乃闻其声不考其情，取其华而遗其实乎？抑将又有取于此也？此事非相见不能尽。

自得罪后，不敢作文字。此书虽非文，然信笔书意，不觉累幅，亦不须示人。必喻此意。

岁行尽，寒苦。惟万万节哀强食。不次。
默山小潭
胡楚材（宋代）

分落银河一派清，源深流远早常盈。
蛟龙潜处鱼虾少，日月中时表里明。
插岸好山青泼黛，倚波丑石势奔鲸。
幽奇信是神仙窟，上有浮云散又生。
颂古二十六首 其十七
释嗣宗（宋代）

后园驴吃草，可怜无限虚生老。半夜盲人问故乡，不知身在长安道。
迎广帅徐意一大参五首 其一
李昴英（宋代）

桂林旧著绣衣来，久矣馀波拍越台。自古直臣多牧广，广平曾赋岭头梅。
江南曲
张学典（清代）

落日乘潮去，荆歌戏采莲。相逢娇不语，佯笑堕花钿。
效进士作三年通一经
吕祖谦（宋代）

岁月去如矢，横经徒慨然。
谁能通一艺，真不负三年。
用意窥园外，收功刻楮边。
幽光回蠹简，新意出陈编。
上相黄金重，诸儒白首鲜。
同声不同调，叹息伯牙弦。
题渊明像
艾可翁（宋代）

漉酒不孤头上巾，醉来万事等浮尘。
谁家三径无松竹，肯说昨浮能几人。
仕晋何心更仕刘，知几闻早去来休。
多君不肯腰轻折，浮为区区县睿邮。
诗三百三首 其二三七
寒山（唐代）

我见多知汉，终日用心神。岐路逞喽罗，欺谩一切人。

唯作地狱滓，不修正直因。忽然无常至，定知乱纷纷。
奉和圣制同二相已下群臣乐游园宴
崔尚（唐代）

春日照长安，皇恩宠庶官。合钱承罢宴，赐帛复追欢。

供帐凭高列，城池入迥宽。花催相国醉，鸟和乐人弹。

北阙云中见，南山树杪看。乐游宜缔赏，舞咏惜将阑。
鹧鸪天（和黄虚谷石榴韵）
陈著（宋代）

看了山中薜荔衣。手将安石种分移。花鲜绚日猩红妒，叶密乘风翠羽飞。新结子，绿垂枝。老来眼底转多宜。牙齿不入甜时样，醋醋何妨荐酒卮。
晚春
范成大（宋代）

好事怜春老，无愁耐日长。
炉烟惊扇影，酒面舞花光。
照水云容懒，移床竹意凉。
更烦红槿帽，促拍打山香。
绵州早行
陈宝四（清代）

白露犹沾草，晨光渐上时。乱云低欲堕，小雨暗相随。

野色连修竹，秋花卧短篱。四围山尽瘦，寒溜正澌澌。
夏日同龚能者崔晦之邹伯学纳凉李子髯斋中高柳下
袁宏道（明代）

高柳著溪烟，团团翠可怜。空街摇白水，疏日冷青钱。

原宪贫非病，维摩疾是禅。居然城廓里，一种小林泉。
鹿耳门即事 其八
陈梦林（清代）

南从虎尾北鸡笼，建邑当年议颇同。地逼诸番宜扼吭，址因故颇更称雄。

天心悔祸民更始，帝德昭明日在东。寄语王官好著意，无忘前事旷天工。
归盐官留别诸姊
王嗣晖（清代）

如何离别意，相对转无言。回首沧江上，烟波易断魂。
和签郑宪分赠米帖
张栻（宋代）

字中有笔米博士，片纸人间什袭藏好。
好帖袖归终日看，从渠车马闹康庄。
送友人南下
欧阳修（宋代）

河桥别柳减春条，隔浦挐音听已遥。
千里羹蓴夸敌酪，满池滮稻欲鸣蜩。
东风楚岸神灵雨，残月吴波上下潮。
如吊湘累搴香若，秋江斜日驻兰桡。
齐天乐（赋橙）
史达祖（宋代）

犀纹隐隐莺黄嫩，篱落翠深偷见。细雨重移，新霜试摘，佳处一见秋晚。荆江未远。想橘友荒凉，木奴嗟怨。就说风流，草泥来趁蟹螯健。

并刀寒映素手，醉魂沉夜饮，曾倩排遣。沆瀣含酸，金罂裹玉，蔌蔌吴盐轻点。瑶姬齿软。待惜取团圆，莫教分散。入手温存，帕罗香自满。
东汉高士咏十四首 其十三 矫慎
张雨（元代）

养寿慕松乔，洁已配箕颍。穴居七十年，娶妻终不肯。
六言颂六首赠安国觉老·其六
李纲（宋代）

莫问是魔是佛，休言学道学禅。
若能不作圣解，便是人间散仙。
挽昭齐表妹三首
周兰秀（明代）

名闺洵有女如云，君独珠焚与玉沈。
岂是忌才秋梦短，白头应不怨文君。
怀远
廉氏（唐代）

隙尘何微微，朝夕通其辉。人生各有托，君去独不归。

青林有蝉响，赤日无鸟飞。裴回东南望，双泪空沾衣。
浣溪沙·席上赠楚守田待制小鬟
苏轼（宋代）

学画鸦儿正妙年，阳城下蔡困嫣然。凭君莫唱短因缘。
雾帐吹笙香嫋嫋，霜庭按舞月娟娟。曲终红袖落双缠。
合州津口别舍弟至东阳峡步趁不及眷然有忆作以示之
陈子昂（唐代）

江潭共为客，洲浦独迷津。思积芳庭树，心断白眉人。

同衾成楚越，别岛类胡秦。林岸随天转，云峰逐望新。

遥遥终不见，默默坐含嚬。念别疑三月，经游未一旬。

孤舟多逸兴，谁共尔为邻。
和刘后村梅花百咏
方蒙仲（宋代）

肠断当年古吹台，酒酣欲叫谪仙回。
夜深落月照颜色，端的宫袍入梦来。
已卯元日次除夕韵
潘希曾（明代）

颇怪屠苏到手迟，流年输与鬓毛知。江湖寄迹舟常系，勋业惊毛镜自持。

进德敢歌淇水竹，忧时空愧鲁园葵。半生漫浪诗千首，如此男儿未是奇。
念奴娇 中秋
徐森（清代）

风清籁静，小庭空、一缕篆烟浮绿。绕砌寻行千里度，明月今宵才足。

憾叶声轻，鸣檐韵急，风戛琮琤玉。清光可饮，不须重劝醽醁。

遥望桂影婆娑，欲寻修斧，斫此无情木。云外一枝空在眼，玉宇琼楼谁属。

对此茫茫，无穷旧恨，依旧填心曲。夜凉无寐，半窗瘦影横竹。
子夜歌·人生愁恨何能免
李煜（五代）

人生愁恨何能免，销魂独我情何限！故国梦重归，觉来双泪垂。
高楼谁与上？长记秋晴望。往事已成空，还如一梦中。
月过林端清甚
韩淲（宋代）

月出双树间，营魄何流光。初弦还当午，净极涵莽苍。

溪虚响城角，露重天欲霜。送客出篱门，共立古道长。
梁燕
黄庚（元代）

梁间两处燕成窠，来往衔泥带落花。
昵昵并头休巧语，相依总在别人家。
丙子仲秋过富春山
袁衷（明代）

桐江名胜偶登临，建节东行播德音。高树鸣蝉红日晓，乱山啼德白云深。

乡关迢递思亲念，客路驰驱报国心。薄暮不堪羁意切，倚篷频作短长吟。
病中忽有眉山士人史君见过欣然接之口占绝句
陆游（宋代）

蜀语初闻喜复惊，依然如有故乡情。
绛罗饼餤玻璃酒，何日蟆颐伴我行？
送和北虏使
马戴（唐代）

路始阴山北，迢迢雨雪天。长城人过少，沙碛马难前。

日入流沙际，阴生瀚海边。刀镮向月动，旌纛冒霜悬。

逐兽孤围合，交兵一箭传。穹庐移斥候，烽火绝祁连。

汉将行持节，胡儿坐控弦。明妃的回面，南送使君旋。
晚晴 其二
许景衡（宋代）

天街经暑雨，乌府绝尘氛。跃马人皆散，新蝉我独闻。

风生初罢扇，日转渐无云。寄语同时客，清凉尚可分。
上知府寇相公
魏野（宋代）

文武禀全才，何人更可陪。
有官居鼎鼐，无宅起楼台。
圣主诗方和，亲王状始回。
镇临求二陕，调燮辍三台。
凤阁须重去，龙旌暂拥来。
下车三度雨，上事数声雷。
未暇瞻珪璧，先蒙访草莱。
几思趋相府，恐惧复徘徊。
伽陀二首送了可首座归四明 其二
张元干（宋代）

问讯天童今老子，偶同庚甲事如何。他时要向山中去，容我一庵遮薜萝。
晚步松岭
释古汝（明代）

青青如盖覆山巅，白鹤高飞云满川。石老年年仍密叶，江清夜夜隔深烟。

半帘疏映投林客，一榻寒惊叫月鹃。日暮裴回思古处，雪霜真只爱癯仙。
卢一清韩孟郁李烟客诸子过访村居同赋
李孙宸（明代）

归来厌城市，屏居清溪湄。亦协嘉遁心，寂寞故不怡。

眷此同声友，命驾酬相思。夙契结绸缪，况复投新知。

残夜追灯宴，中堂理桐丝。鸡黍出常羞，痛饮乃忘疲。

登高览幽豁，临水爱涟漪。人生非木石，谁不念襟期。

会面不尽欢，别离安可知。申言二三子，当尊莫苟辞。
宫词 其七十五
花蕊夫人徐氏（唐代）

年初十五最风流，新赐云鬟便上头。按罢霓裳归院里，画楼云阁总重修。
偈十三首 其七
释慧空（宋代）

寒山舞，拾得笑，丰干一曲无羌调。啰啰哩，哩哩啰，近是秋林落叶多。
七谣赠璞冈赵明府 其二 寒冰谣
孙绪（明代）

中州淇水来泼泼，介鳞无数沾涓沫。流入漳河愈觉清，临流谁识源头活。

化作膏池一片冰，炎威都被清风夺。冰之清，贮玉壶兮凝水精。

纤尘无地可附著，瑶池月色光盈盈。冰之寒，冷风积雪山纥干。

乌鸱燕雀不敢近，沟穴深处藏狸貆。乞儿一任附炎热，仙人笑抚碧琅玕。
仙家竹枝词（二首。同李夫人登武当山作）
王微（南北朝）

幽踪谁识女郎身，银浦前头好问津。
朝罢玉宸无一事，坛边愿作扫花人。
依御史温飞卿华清宫二十二韵
徐夤（唐代）

地灵蒸水暖，天气待宸游。岳拱莲花秀，峰高玉蕊秋。

朝元雕翠阁，乞巧绣琼楼。碧海供骊岭，黄金络马头。

五王更入帐，七贵迭封侯。夕雨鸣鸳瓦，朝阳晔柘裘。

伊皋争负鼎，舜禹让垂旒。堕珥闲应拾，遗钗醉不收。

飞烟笼剑戟，残月照旌斿。履朔求衣早，临阳解佩羞。

宫词裁锦段，御笔落银钩。帝里新丰县，长安旧雍州。

雪衣传贝叶，蝉鬓插山榴。对景瞻瑶兔，升天驾彩虬。

丹书陈北虏，玄甲擐犀牛。圣诰多屯否，生灵少怨尤。

穹旻当有辅，帷幄岂无筹。凤态伤红艳，鸾舆缓紫骝。

树名端正在，人欲梦魂休。谶语山旁鬼，尘销陇畔丘。

重来芳草恨，往事落花愁。五十年鸿业，东凭渭水流。
古塘即事
张金（明代）

布谷声中日又斜，石桥流水两三家。
乡村春色无人管，开尽棠梨几树花。
满江红 上元呈徐静观
刘鉴（宋代）

袅袅春幡，恰十日、又逢元夕。人正在、景清堂上，金樽娱客。

蜡炬红摇花外竹，宝香清透梅边石。听儿童、父老说青原，东风国。

平易政，人皆悦。真实念，天知得。想旌旗一路，又添春色。

满眼变成金色界，举头身近琼楼月。问明年、何处著鳌山，蓬莱北。
菩萨蛮 郑丽芳女史南旋，作此送别
孙莹培（清代）

一从抛却西湖去。故山迢递难为主。亲友四凋零。宦游同此情。

蛮乡悲寂寞。幸得浮综托。忽地道归期。教人恨莫支。
何彦清梅诗二绝用韵颇严诸公相率同和
吴芾（宋代）

清愁幽恨不禁春，寂寞池塘雪意昏。
寄语高楼莫吹笛，夜寒留取伴龙孙。
游宝掌山寺
方凤（宋代）

兹辰欲有适，轩车偶来骎。
劚苔北村南，荒竹晴窗阴。
接语未及久，相邀指丛林。
涧行任诘曲，岩眺经嵚崯。
于时春早暄，生意见草心。
红紫寂未动，万山苍翠深。
伊予夙好游，忽忽老见侵。
孤兴尚衡霍，遐思或巫黔。
况此近居里，而能盍朋簪。
裂石发悲啸，沿流引清斟。
扪萝复忘疲，古洞穷幽寻。
岂无声利痼，见笑山水淫。
人生本来浮，世故未易任。
藓崖拂前题，挽仰已昔今。
我法姑用我，睠言属同襟。
三笑图
如兰（明代）

天子临浔阳，远公不出山。胡为遇陶陆，过溪开笑颜。

匡庐高九叠，峻绝不可攀。画图写遗像，清风满尘寰。
白牡丹
裴士淹（唐代）

长安年少惜春残，争认慈恩紫牡丹。

别有玉盘乘露冷，无人起就月中看。
一剪梅
韩玉（宋代）

镜里新妆镜外情。小眉幽恨，浅绿低横。只怨闲纵绣鞍尘。不道天涯，萦绊归程。
梦里兰闺相见惊。玉香花瘦，春艳盈盈。觉来欹枕转愁人。门外潇潇，风雨三更。
寄于忠父先生
袁说友（宋代）

诗来已报平安好，犹恨得公诗不早。
忽闻单舸下沧浪，却喜此翁元未老。
折腰耐辱来皇州，大手妙割无鸡牛。
平生拄腹五千卷，百未一究真难休。
我昔从之曾竭蹶，刮眼期公空岁月。
老来犹足举千钧，岂是周郎独英发。
苕溪猎猎苹花风，溪楼万瓦如铺筒。
未须黄帽催归去，尊酒一笑期君同。
立春
施枢（宋代）

雪花风细拂春旗，一色云边漏暖曦。
群吏守文行故典，长官书祝致新祠。
土牛底事遭身碎，彩胜随时把鬓欺。
争似野人闲可睡，枕边搔发自吟诗。
减字木兰花（赠广陵马推官）
陈瓘（宋代）

一尊薄酒。满酌劝君君举手。不是亲朋。谁肯相从寂寞滨。人生如梦。梦里惺惺何处用。盏到休辞。醉后全胜未醉时。
重湖阁
蒋之奇（宋代）

宫亭彭蠡接扬澜，浩荡横空六月寒。试问风波何以险，老僧只管倚阑干。
舟中戏书
释绍嵩（宋代）

芳草青青古渡头，扁舟几日为诗留。
心闲对境浑无竞，寂寂长江万里流。
李荷明府悉以晋中新诗刻见赠
王世贞（明代）

汝真秦相裔，题刻遍山崖。处处五云色，时时千古怀。

银钩看转好，玉案报仍乖。欲拟君家例，移来嵌小斋。
观水火穴纪事
林占梅（清代）

闻说火山奇，共入火山去。遥望白芙蓉，排列白云处。

廿里大仙岩，寄宿许小住。俯视来时途，白云积如絮。

破晓乘篮舆，重觅火山路。沿径诘曲行，四塞皆烟雾。

林外闻清钟，引向禅堂驻。老僧瘦于猿，问答多妙悟。

引我观火穴，舍舆著芒屦。崎岖历蚕丛，阴翳入深树。

攀萝数里馀，倏忽睹奇趣。山头曲突如，火光烂飞炷。

其穴乃有六，穴烈燄竞吐。中有清泉流，如瀑势奔注。

水火同一源，上炎下流溯。有树奇不枯，去火甫两步。

青草环四傍，土色俨铁铸。煮茗有异芳，饮之等甘澍。

对此共称奇，莫能明其故。徘徊同忘归，不觉碧天暮。

纪异愧无才，即景诗聊赋。
杂句 其六
庞蕴（唐代）

无事失却心，走向门前觅。借问旧知识，寂绝无踪迹。

却归堂上审思看，改却众生称心安。不能出外求知识，自向家中入涅槃。

大丈夫，昔日有，今日无，家计破除尽，赎得一群奴。

奴婢有六人，一人有六口。六六三十六，常随我前后。

我亦不拘伊，伊亦不敢走。若道菩提难，菩提亦不难。

少欲知足毛头宽，远离财色神自安。分明了见三涂苦，世上名闻不相关。
与凌伯远联句 其二
夏良胜（明代）

万山深处两吟身，鄙吝都消幸有邻。风景因人添却胜，物华随有看来真。

壁立词锋山鬼泣，源穷经案野猿呻。扬尘几度俱浮梦，谁见桃花洞里春。
南吕·四块玉·风情
兰楚芳（元代）

我事事村，他般般丑。丑则丑村则村意相投。则为他丑心儿真，博得我村情儿厚。似这般丑眷属，村配偶，只除天上有。
水调歌头·身去日华远
京镗（宋代）

身去日华远，举首望长安。四年留蜀，那复有梦到金銮。遥想将芜三径，自笑己穷五技，无语倚阑干。欲作天涯别，犹对俎尊闲。秋意晚，风色厉，叶声乾。阳关三叠缓唱，一醉且酡颜。聚散燕鸿南北，得失触蛮左右，莫较去仍还。後日相思处，烟水与云山。
蚯蚓
梅尧臣（宋代）

蚯蚓在泥穴，出缩常似盈。
龙蟠亦以蟠，龙鸣亦以鸣。
自谓与龙比，恨不头角生。
蝼蝈似相助，草根无停声。
聒乱我不寐，每夕但欲明。
天地且容畜，憎恶唯人情。
水龙吟 题湖山胜 亭
张野（元代）

翠微曾共登临，冷光潋滟三千顷。玉京佳处，景虽天造，地因人胜。若把西施，淡妆浓抹，两相比并。道此间如对，＊娥仙子，慵梳掠，临鸾镜。满意曲阑芳径。早安排、雨篷烟艇。茶瓯雪卷，纹楸雹碎，醉魂初醒。湖海高情，林泉清意，几人能领。算知音只有，中宵凉月，浸蓬莱影。
独秀峰
袁枚（清代）

来龙去脉绝无有，突然一峰插南斗。
桂林山水奇八九，独秀峰南冠其首。
三百六级登其巅，一城烟水来眼前。
青山尚且直如弦，人生孤立何伤焉？
英宗皇帝挽词五首
朱长文（宋代）

凤翣行将远，龙髯断莫寻。
白云留穆御，黄屋岂尧心。
虽享天龄浅，终成睿算深。
垂鸿须万祀，累叶奉姜任。
赠送择中记室东游
丁复（元代）

东道佳胜方蓬莱，不独四明与天台。一从钱塘判吴越，好山无天东南来。

政如飙风作海气，水涌巨涛黏风高作堆。鳌掀鳄举聚鳞甲，龙君拥节驱群能。

众子各各起头角，振迅爪鬣争从陪。老蜃长嘘作宫宇，自献所宝刳其胎。

鳅鲵戏斗触乃怒，健撞劲额破厥□。虾蟹不得宁须臾，□𩪕竞奔推。

天公不复令水处，置诸平陆居乎哉。所以岩峦洞穴互参错，从以培塿尊崔嵬。

锐者若剑戟，峻者为楼台。方布即平嶂，员断乃珠瑰。

邃成永巷入，划作天门开。缺月连象曜，崇云裔崩雷。

华盖覆玄极，臣垣播周回。文昌序六阶，外屏环杓魁。

诸侯匝藩卫，四夷乃宾徕。仙佛虽殊流，圣贤兹乃胚。

请从会稽镇，五云郁徘徊。好在若耶师，还应具尊罍。

明日曹娥渡，平潮浮小杯。摩挲色丝碑，殆恐生莓苔。

梁州榜平曲，姚江舟下堆。颇闻蔡邕墓，绿草生荒培。

何妨片时驻，为致千载哀。鄞江州所治，城郭拟双隈。

过桥访程叔，草径岂无媒。治术竟萧瑟，此心无乃灰。

丹丘我乡里，白发身未回。灵溪寻药草，自可细沿洄。

应逢石桥瓜，露熟含丹腮。稽首别尊者，遥瞻雪毰毸。

传语诺讵罗，独宿胡彼敦。因之游雁宕，海舶帆高桅。

崎岖水帘谷，舆笋劳山抬。玉女婉相待，窅若闻微咍。

忽忆金华人，乳慕啼初孩。应将仰北斗，慎勿问南陔。

初平牧羊处，白石卧霜荄。临高发清哦，宁知念虺尵。

兰溪柁伊轧，严濑水喧豗。羊裘傲万乘，鸿名腾九垓。

摄衣愿为作合掌，坐笑轩冕空尘埃。䲭夷浮江怒行汐，寒音吼雪牙欸欸。

归来一笑凤凰下，孤山正发林逋梅。先驰一枝寄河上，幽窗远答然龙媒。

香闻似非自然者，不语各以手承颏。西邻短褐将两肘，桧下恰灌乾𤳈栽。

相期更复藉落叶，是去是住忘疑猜。
食杨梅三首·其三
曾几（宋代）

饶阳接种江南少，越上楞梅天下无。
梅熟应同儿辈吃，有兄八十住东吴。
寄余元明
王之道（宋代）

对月令人忆子年，别来重见望舒圆。
閒中情性南无界，物外光阴小有天。
连喜得官如得句，惯看乘马似乘船。
朝回共醉知何日，准拟春衣当酒钱。
玩鞭亭
卢挚（元代）

缺壶歌断江声秋，鲸呿汉水皆倒流。新亭未绝楚累泣，琅琊何至桐宫囚。

金乌一飞半天赤，梦里妖妖失坚壁。愁云不暇护储胥，掣雷腾空去无迹。

神鞭坠玉惊人间，王良解鞚龙媒閒。烟芜惨淡碧波远，跛曳群偷未敢还。

平生作计信良苦，才办枯骸臭资斧。犊车麈尾笑绝缨，亦有清风满千古。

乘时剽夺何足云，温郎高义殊可人。坐观万乘此轻举，结舌乃畏黄须嗔。

汉家鼓车千里足，秦庭主父徒自辱。垂堂致戒昧前闻，司马家儿那免俗。

并州越石定不群，向来莽卓乌有坟。无人说与桓将军，青山白纻君应闻。
送杜守
释元肇（宋代）

一麾长啸静边陲，丹诏飞催上玉墀。送别莫辞行路远，感恩深玉到州时。

名垂岘首山能重，誓指江流水自知。他日登临见遗爱，太平楼外柳丝丝。
和昭德孙燕子韵
何梦桂（宋代）

飘零短翅叹谁同，犹记当年系足红。
人事合离梦槐国，岁时来去旅新丰。
新楼绿幕无巢地，故国乌衣隔海风。
说尽兴亡人不识，春风双泪白须翁。
导引·太霄玉帝
佚名（宋代）

太霄玉帝，总御冠灵真。威德耸天人。宝文瑞命符皇运，绵远庆维新。洞开霞馆法虚晨。八景降飚轮。含生普洽□鸿福，圣寿比仙椿。
偈二首
释本（宋代）

清明已过十馀日，华雨阑珊方寸深。
春色恼人眠不得，黄鹂飞过绿杨阴。
江居寄关中知己
齐己（唐代）

多病多慵汉水边，流年不觉已皤然。旧栽花地添黄竹，

新陷盆皤换白莲。雪月未忘招远客，云山终待去安禅。

八行书札君休问，不似风骚寄一篇。
题唐十八学士图二首
赵佶（宋代）

有唐至治咏康哉，辟馆登延经济才。廱泮育贤今日盛，汇征无复隐蒿莱。
花下把酒
虞堪（明代）

一百五日正欲暮，三月尽头犹是春。把酒对花须大醉，人间谁主复谁宾。
残菊
释道潜（宋代）

霜摧露殒万枝空，丛菊鲜鲜尚见容。细蕊冷香聊自媚，无心引蝶更勾蜂。
连小瀛参军招同陈大园学博消夏出示所藏魏伯子蔡白采所画雪梅山水长卷及宋元以来各名家墨迹画册诗以赠之
郭仪霄（清代）

火云四射天宇红，祝融衙衙鞭赤龙。幽篁枯坐不敢出，折柬忽赤信天翁。

草堂热客无人过，袁安六月能高卧。朝来邀我作冻饮，入室耿耿寒芒射。

山人掷笔散琼屑，万岫皑皑生眼缬。玉龙偃蹇银虬乱，坐忘曦轮蒸暑热。

压屋顽云不肯消，粟肌斗觉寒萧骚。冷斋高挂太古雪，惟见梅花开寂寥。

饮君酒，读君画，三朝宝翰郁精奇，与子盘礴消长夏。

世上富儿爱水田，千金掠买何连连。画中山水人不要，往往剥蠹消云烟。

怪君爱画如爱酒，万壑千岩落君手。却防笑煞痴虎头，妙画登仙古来有。

卓鉴眉公辨赝讹，君家墨宝何其嘉。归来云壑满肺腑，眼前突兀青山多。
送孙推官之阙下
魏野（宋代）

此去知君免叹嗟，荐章先已到京华。
宾筵沉滞才虽久，仙省遨京路不赊。
绿映酒旗村店柳，红迎诗笔御园花。
几多祖席棠郊外，马上回看日已斜。
暑夕有怀
白玉蟾（宋代）

幽人避暑海城西，西北浮屠尽得栖。
更漏有无风逆顺，纸窗明暗月高低。
石泉未到秋先冷，野虎偏从夜即嘶。
记得去年常德府，武陵今夕况桃豀。
韬光山中杂诗 其四
高攀龙（明代）

日暮山寂然，树响栖乌下。独行深涧边，野华摘成把。
次山房韵古意四首 其四
何梦桂（宋代）

夜舟不藏壑，川流无回波。百年逐忧乐，昼夜相戛摩。

逝者不复来，皓首成蹉跎。谁欤伤凤衰，毋乃楚狂歌。

兹世固难免，纵有朝与鮀。猗兰曲易弹，祇恐听者讹。

折杨杂黄荂，每与俚耳和。感此歌晨风，忘我将如何。
甘将军庙
程珌（宋代）

沙寒日薄水云愁，贼魏王吴一夜休。
自是英雄元不死，至今犹占大江流。
挽董安人二首 其二
朱熹（宋代）

令尹古循吏，郡君今胜流。平生馀事业，晚岁极熏脩。

穗帐真成梦，灵辰竟不留。遗风被箫挽，未觉九泉幽。
初归筠庄苏粹之以诗见贻次韵答之二首
李弥逊（宋代）

八尺茅茨老竹林，细偿南北故园心。
一溪止水清涵月，三日行云薄酿霖。
归计欲成犹恨晚，醉愁无赖正伤今。
唤回柏子香中梦，屋角秋声乱翠阴。
鹊桥仙（七夕）
朱淑真（宋代）

巧云妆晚，西风罢暑，小雨翻空月坠。牵牛织女几经秋，尚多少、离肠恨泪。

微凉入袂，幽欢生座，天上人间满意。何如暮暮与朝朝，更改却、年年岁岁。
海门庵
陈克家（清代）

镜声吹落大荒东，门掩苍苔乱石中。江海潮来人未觉，环山万树已秋风。
过水庄魏冰叔病后见示桂颂
彭士望（清代）

古树桥西溪水明，野人闲兴踏秋行。田空晚获余寒潦，山半浮秋接旧城。

念子支床同菊粳，迟予在闼共藜羹。相怜万里萧萧木，绕壁徒闻一杖声。
送河内令孙偕兼怀相守晁子长
梅尧臣（宋代）

去年同渡江，江上风雷恶。
与君相後先，夜向芦洲泊。
君今作邑相行阳，八月黄河雁初落。
汉家借寇吏正闲，到喜秋城罢严柝。
赠吴氏兄弟三首
陈师道（宋代）

才随年尽不重奇，每愧诸郎索近诗。
旋作七言供一笑，自痴那得使人痴。
寄曾公卷
吴则礼（宋代）

作业定相似，怀君徒忱伤。
解包真有处，展钵且随方。
月出淮天白，梅繁水国香。
垂垂老工部，独少赞公房。
借舍人吕丈送大雅东还诗韵奉呈
汪应辰（宋代）

典刑寄老成，师友须渊源。
今代紫薇公，身退道益尊。
言行无表襮，卓然中所存。
云雨自翻覆，谁能动毫分。
洗垢既无垢，尚或求瘢痕。
嗟我与徐子，昔也扫公门。
相期膏吾车辆，从公毕斯文。
和韩孟郁将归诗三首 其三
苏景熙（明代）

闻君归筑南山颠，囊中奈何无一钱。清泉白石足懒性，流水浮一出世缘。

七尺头颅元自赘，百年天地拚相捐。栖心物外寄幽爽，凉风高枕北窗眠。
壬午秋日观桥 其五
周紫芝（宋代）

祠宫昔所筑，古屋栖真灵。谁知员峤徙，亦叹曲池平。

我即废址北，结茅寄幽情。高秋肃万籁，彷佛闻箫笙。

夜梦着琼冠，结佩朝玉京。谈笑悟至理，俯仰了八纮。

安能事香火，餐霞学长生。明朝日复出，抱耒还躬耕。
郡中
白居易（唐代）

乡路音信断，山城日月迟。欲知州近远，阶前摘荔枝。
雪谷潭
张嗣古（宋代）

崎岖鸟道开烟萝，长松偃蹇声荡摩。白龙怒吼挂绝壁，苍兕离立迎清波。

枯筇拄破青苔色，雷雨收功神敛迹。穷源不得空归来，掬雪抟珠三太息。
和仲固春日村居即事十二绝
胡寅（宋代）

陶公春日事西畴，不是同群沮溺流。
君亦荷锄贪雨足，谁知幽意在沧洲。
同诗社诸公游白云寺分韵得千字
李德（明代）

扪萝扣禅关，长啸青云巅。山开西北日，水豁东南天。

凉叶散虚席，暝林啼清猿。浮云触石起，顷刻遍大千。

悟言造真适，谈空忘至言。何当登绝顶，俯视苍苍烟。
答与新弟题蓉湖庄四首即次其韵 其一
顾可立（明代）

皋鹤终非凫雁俦，秋风肯为稻粱留。须知不忆鲈鱼烩，自抱清琴卧旧邱。
久雨
方回（元代）

肺病兼脾病，葵花复槿花。
閒犹常不乐，老欲更何加。
客讶添新犬，童喧断小蛇。
穷居非得句，持底谢年华。
六言山居
释绍昙（宋代）

香雾晓垂帘幕，幽禽春弄笙簧。
谁料贫无一物，迩来富敌君王。
闺怨１
舒岳祥（宋代）

一春心事许谁同，金钥无声柳絮风。
怪得枕中黄鸟唤，不知窗外海棠红。
鹧鸪天·汪仲虎先世有园曰趣园，高宗御笔赐题刻石已毁，得旧拓本，装轴徵题
夏孙桐（清代）

乔木森森世已非。宸章片石有余辉。纪恩飞白题新轴，述德平泉见旧徽。

增感喟，惜芳菲。乌衣门巷燕还飞。池台凝碧今何似，惆怅江南客未归。
横塘行
韦应物（唐代）

妾家住横塘，夫婿郗家郎。玉盘的历双白鱼，

宝簟玲珑透的床。的床可寝鱼可食，不知郎意何南北。

岸上种莲岂得生，池中种槿岂得成。丈夫一去花落树，

妾独夜长心未平。
和关承议彦远水乐
晁补之（宋代）

上盆五尺高，下盆二尺广。
咿呦蚁穴间，飞瀑一线响。
关侯初为此，避世挹萧爽。
晁子亦欣然，闭户穿瓦盎。
虚堂一亩静，纯白四隅敞。
中央浑沌胚，鯈忽所求往。
凿窍令语言，岂但一成两。
危峰下俯瞰，石井黝然仰。
奔泉决眦落，惨澹阴壑想。
明珠溢盘盂，白露湿尘坱。
声音通大道，断竹自谁赏。
何曾戛击阑，缾缶日夜长。
初疑风陨箨，骤雨来莽苍。
乍似酒落槽，夜枕听惚恍。
鸣禽杂啁哳，物魅乱肸蠁。
相依欠林樾，见蔽赖帷幌。
范侯惊侧耳，李令笑抵掌。
张侯助我懒，不忆税归鞅。
云间余仲弟，聊可乐吾党。
中和非外物，此理未宜罔。
相劝戒勿传，名字遍天壤。
撞锺鼎食事，老罢不知飨。
但怪一世狂，端如转车辋。
能来解幅巾，为子濯泚颡。
次韵和致仕陈相公除夜
晏殊（宋代）

从来岁除咏，托讽情非一。公在维师年，久谐归政逸。

辛盘具芳郁，柏酒澄嘉栗。犹厌贺车烦，晨门效圭筚。
奉和牧翁催妆词四首 其四
周永年（明代）

纨扇纱帏逗晚烟，月和花烛共婵娟。同心栀子甘蕉叶，题罢还堪咏昼眠。
羊城秋怀十绝 其二 生平
郭之奇（明代）

生平未解市婆娑，种种痴愁自恨多。简点侬身底事可，问卿何故不飞梭。
题劳玉初学副釜麓归耕图 其三
徐坊（清代）

岩扉静不开，岚翠环茅屋。门前散鸡豚，墙外垂绿竹。

丹青托画散，窈窕状溪谷。剧怜耦耕人，释耒吞声哭。

伤心画不成，但写西山绿。西山有薇蕨，采采不盈匊。
寄元真州
韦骧（宋代）

春阴荡尽见春妍，立马长坡思渺然。望断双旌已难见，声闻五裤只空传。

遥知裁割常虚刃，应赏风光蚤布筵。不省玉人歌阕处，红梅多少落樽前。
采莲女
黄庚（元代）

越女兰舟泛绿漪，采莲花露湿红衣。
万荷影裹歌声过，惊起鸳鸯贴水飞。
过碧浪湖
舒瞻（清代）

东西苕霅水回还，清绝吴兴占此间。浮玉塔前摇橹过，一螺青处道场山。
和魏奉议九日夜饮县楼
廖刚（宋代）

年登千室富桑麻，谁似弦歌度岁华。紫府剩延天上客，黄金同醉月中花。

龙山胜集成追感，巴岭新篇许拜嘉。倚徙更怜灯火市，笙箫无数酒旗斜。
送潘景参
叶适（宋代）

久自知潘令，经曾荐祢衡。
居惭薄气力，何以助声名。
松柏非无岁，盐梅会有羹。
又从沙际别，把酒候潮生。
摸鱼子·买陂塘旋栽杨柳
许有孚（元代）

买陂塘旋栽杨柳，山中道士家务。丰年城市秋偏好，又近重阳风雨。兰泛渚。虽信美江山，不似吾双屿。孙儿学语。说桑梓光阴，松筠节操，岁岁有欢趣。沙堤路。身退功成天许。非熊梦断占吕。但教阶下人如谢，解道春池新句。尊有醑。更不说、传家事业光吾谱。衣冠尚古。有双桧亭台，万荷池沼，安我邵平圃。
次祥卿焦山韵
翟思（宋代）

窗影江光四面开，虚空无处得生埃。依依山顶云飞去，隐隐海门潮上来。

喷雪浪搥藏鹤冢，落花风扫炼丹台。吸江亭上多时坐，谁信茶瓯胜酒杯。
柳梢青·汪仲虎柳岸晓风填词图，为悼亡作
夏孙桐（清代）

画里腰身。楼头眼色，烟外眉痕。载酒人归，渡江歌杳，何处香尘。

一钩残月如银。带惨绿、藏鸦未匀。风调当年，鬓丝今日，伤别伤春。
江亭王阆州筵饯萧遂州
杜甫（唐代）

离亭非旧国，春色是他乡。老畏歌声断，愁随舞曲长。

二天开宠饯，五马烂生光。川路风烟接，俱宜下凤凰。
丁氏思祖亭
阎长言（金朝）

鹤野三千里，凫函五百年。人间仍旧德，龟筮得新阡。

族属东州望，衣冠鼻祖传。异时谁式墓，应识子孙贤。
春夜梦中得四句
陈著（宋代）

北海座上客常满，陈平席门车亦多。
贫富不关交际事，二公门户亦山河。
和陶渊明二十首 其四
陈造（宋代）

不念建德游，枉作心奋飞。一溺狂泉饮，坐受人所悲。

吾乐有馀地，醉乡真可依。酹觞初问涂，嗽醪便知归。

弃置近药裹，改弦计扶衰。欢趣固自若，谁谓志愿违。
太上虚皇黄庭经句法十篇寿赵帅 其七
程珌（宋代）

乔松落涧节轮囷，诗书万卷终经纶，日华隔雾光难晨。

公独知其堕凡尘，何当一为问大钧。
招友人
黄清老（元代）

晨雨洗馀花，尘虑日萧散。芳草绿如茵，空林坐春晚。

遥思江上客，尊酒愧折简。临流撷嘉蔬，共此林下饭。
过诚轩君赋得登楼对月得河字
谢榛（明代）

楼高仍绮席，月朗亦金波。垂老酒杯倦，先秋诗兴多。

柝声空巷陌，池影截天河。今日频相接，宁忘最后过。
集贤大学士赵国公王开府庆八十应制
揭傒斯（元代）

昭代雍熙日，词林赋颂时。紫宸丹诏出，甲第五云垂。

裕庙青宫里，王公玉树枝。朝趋陪绮角，夕侍接龙夔。

际会真难及，飞腾已在兹。暴公初绣斧，方叔更藩维。

霜简惊风裁，天官肃羽仪。还迎代邸入，竟被汉文知。

位望跻三少，权衡俯百司。每蒙天黼黻，直许国蓍龟。

凤吹广寒殿，龙舟太液池。羽觞春侍宴，玉座夜观棋。

德业前贤继，辞华后进推。高情晞广受，馀事拟徵圭。

全赵山河富，瀛洲日月迟。九卿看綵服，八帙表庞眉。

皇览逢初度，殊恩介寿祺。黄封中使出，玉食尚饔移。

国老陈嘉庆，群工播盛辞。礼非前代有，施及老臣宜。

福禄何人并，忠贞百岁期。圣心诚念旧，政用作臣规。
京湖宣阃第九
文天祥（宋代）

正当艰难时，岂无济时策。
连樯荆州船，悠悠回赤壁。
卢头陀诗
元稹（唐代）

卢师深话出家由，剃尽心花始剃头。马哭青山别车匿，鹊飞螺髻见罗睺。

还来旧日经过处，似隔前身梦寐游。为向八龙兄弟说，他生缘会此生休。
对月
黄庚（元代）

万里无云天宇宽，十分秋色上楼看。
月浮沧海蟾光湿，星落明河象纬寒。
醉后尽教诗笔健，吟边莫放酒杯乾。
一声长笛知何处，愁杀夜深人倚阑。
野兴
陆游（宋代）

残水涓涓入野塘，菊花犹放数枝黄。
闷思野步便晴日，病怯冬温喜薄霜。
汤饼煮成新兔美，脍齑捣罢绿橙香。
人间富贵知何得？商略山林却味长。
归田四时乐二首 其一 春
欧阳修（宋代）

春风二月三月时，农夫在田居者稀。新阳晴暖动膏脉，野水泛滟生光辉。

鸣鸠聒聒屋上啄，布谷翩翩桑下飞。碧山远映丹杏发，青草暖眠黄犊肥。

田家此乐知者谁，吾独知之胡不归。吾已买田清颍上，更欲临流作钓矶。
过赤壁
陈琏（明代）

炎祚将移苦战争，周瑜曾此破曹兵。江流不尽英雄恨，山色犹存今古情。

孤鹤声寒秋万顷，东坡梦断夜三更。神游故国知何处，半壁清风吹月明。
蚕
沈与求（宋代）

吴桑成绿阴，吴蚕盈翠箔。阖门障风雨，荒祠动村落。

千丝为衣被，一茧自缠缚。杀身以成仁，此计殊不恶。
句
史瑜（唐代）

溪从沮水流嶓冢，岭接青泥入剑天。
题运使卢同年抱孙 其二 载酒图
戴亨（清代）

群峰耸苍翠，延赏豁心目。载酒呼朋俦，探奇向山麓。

登顿出云厓，烟霄聊置足。俯躬拾琼玖，举手揽朝旭。

万象逞殊观，胸臆屡超忽。凭虚发长啸，流声振林谷。

乘醉招鸾凰，高情逸埃俗。
次韵
叶茵（宋代）

竹满园林水满沟，幽深地位度春秋。
坐中不可无侯喜，歌处何须有莫愁。
别墅帘栊风飐燕，远村笞笠雨耕牛。
老来应物犹强健，多少壮年成梦休。
晚泊观斗鸡
梅尧臣（宋代）

舟子抱鸡来，雄雄跱高岸。
侧行初取势，俯啄示无惮。
先鸣气益振，奋击心非愞。
勇颈毛逆张，怒自眦裂盰。
血流何所争，死斗欲充玩。
应当激猛毅，岂独专晨旦。
胜酒人自私，粒食谁尔唤。
缅怀彼兴魏，傍睨当衰汉。
徒然驱国众，曾靡救时难。
群雄自苦战，九锡邀平乱。
宝玉归大奸，干戈托奇算。
从来小资大，聊用一长叹。
春日杂言 其二
李新（宋代）

妖桃气浓暖，蛾眉困风光。杨花扑罗帐，春梦自悠扬。

愁心如碧草，随春日益长。碧草逢秋歇，此恨何时忘。
诗品二十四则。流动
司空图（唐代）

若纳水輨，如转丸珠。夫岂可道，假体遗愚。

荒荒坤轴，悠悠天枢。载要其端，载同其符。

超超神明，返返冥无。来往千载，是之谓乎。
咏花
方干（唐代）

狂心醉眼共裴回，一半先开笑未开。

此日不能偷折去，胡蜂直恐趁人来。
赞三十六祖颂
释印肃（宋代）

庄严圣王子，僧回号难提。
弃国避世荣，便入三摩底。
余客长沙寒热骤作其證未分理掾次律张君为致医王生述治之药与病合两日愈作七言二韵诗二首赠之 其二
赵蕃（宋代）

频能通汗信柴胡，亦是于君想报珠。
传闻治嗽更多活，岂止飘零一老夫。
菩萨蛮
王之道（宋代）

绿杨低映深深院。春风不动珠帘卷。乳燕引雏飞。流苏尽日垂。

绮窗开小宴。娅姹莺声啭。一饷不闻声。罗衣香汗轻。
古意 其十二
屈大均（明代）

君心似明月，妾貌比菱华。与月相回转，青青映海霞。
杏坛
林希逸（宋代）

反袂伤麟后，凄凉旧日坛。尚为人爱惜，不使杏彫残。

叶映缁林好，枝横泗水寒。一从梁木去，多把落花看。

自昔棠思召，于今木有韩。遥知槐并并，根古似龙蟠。
晚秋怀里
朱中楣（清代）

落叶惊残梦，秋归人未归。水明天一色，鸦带晚霜飞。
新秋
白居易（唐代）

西风飘一叶，庭前飒已凉。风池明月水，衰莲白露房。

其奈江南夜，绵绵自此长。
己卯冬日登约园燕云阁得看字
陈名典（清代）

峨峨高阁矗云端，此日登临眼界宽。归雁远从云外落，好山留向雪中看。

径荒苔藓埋陈迹，地僻梅花耐早寒。湖上风光无限好，一声长笛倚阑干。
送太学旧同舍及第归乡一首
刘一止（宋代）

辇毂当年别，簪裳末路同。江湖人已老，家国恨何穷。

山有伤心碧，尘无没马红。举鞭还送客，落日泪痕中。
集古 其三 感旧
李俊民（金朝）

九陌初晴处处春，日高深院断无人。

尊前花下长相见，宋玉东家是旧邻。
简秦章甫
陈深（宋代）

楚楚洛阳生，清介常寒兴。
宦游江上南，移家寄吴渚。
辛勤奉旨甘，言动无过举。
阳春万物新，霈泽均施普。
乘风方高翔，摧翅随网罟。
飞文中善类，横逆夫孰御。
白日照丹心，皦皦中自许。
有新示治长，终然脱石文。
操存谅深固，夷阴咸善处。
涉难知弥明，屐粉德益聚。
静探元化心，忧患真玉汝。
乐清轩十律为乡友沙士清 其一
倪岳（明代）

沁远从知地自偏，美人池馆故悠然。须烦能画王摩诘，更着耽诗李谪仙。

门近市廛堪买酒，屋临溪水正通船。閒居适兴游仍乐，却羡年来事事便。
春晚怀山南
陆游（宋代）

梁州一别几清明，常忆西郊信马行。
桃李成尘总闲事，梨花杨柳最关情。
和临江丙午鹿鸣宴诗韵
彭龟年（宋代）

暖日轻霜作小春，冥冥鸿雁正来宾。
异时大比兴贤礼，今日元来劝驾身。
西汉循良知贾谊，菑川父老送平津。
眼中俱是青云客，著我空惭迹已陈。
甲午社日客桂林
乐雷发（宋代）

卮酒豚蹄客里欢，石尤风系枲衣单。
东阳病骨如鹦鹉，最怯南州社日寒。
程氏息园三咏 其一 绣佛斋
胡应麟（明代）

萧然丈室中，焚香自朝暮。乍夜文殊过，窗前遍甘露。
题萧鹏举所藏草虫杂图
刘崧（元代）

鬼车团春米囊拆，萱竹缃桃红迫迮。牵牛花碧露初坠，枸杞子红秋可摘。

青菘赤芥碧玉葱，攒英濯本当蒿蓬。羽衣凄切自络纬，蜗角低昂方战攻。

蜻蜓头圆赤色尾，亦有纤纤绿罗袂。草行蜥蜴金背烂，升竹盘拿更贪噬。

青蛙支颐目睅瞠，黑甲推车车倒行。螳螂怒臂乃当辙，蜂蚁君臣谁敢争。

愁来对客看图画，似向芸窗笺尔雅。丹青婉娈归动植，风日晴和到田野。

吾闻夏后德所形，昆虫草木皆清宁。苕华芸黄星在霤，卷画歌诗双泪零。
游仙诗
袁彖（南北朝）

羽客宴瑶宫，旌盖乍舒设。王子洛浦来，湘娥洞庭发。

长引逐清风，高歌送奔月。并驭排帝闼，连吹入天阙。

万古一方春，千霜岂二发。
二月道中效赵章泉体四首
包恢（宋代）

耕者劳筋苦骨余，富家仓廪始多储。
及饥合发方牢闭，吵识私家得食诸。
送邓宗古还乡
苏轼（宋代）

广汉有姜子，孝弟行里闾。
赤眉虽豺虎，弛兵过其墟。
至今空清泉，无复双鲤鱼。
南郑有李郃，得妙甘公书。
夜坐指流星，惊倒两使车。
抱关不肯仕，布褐蒙璠玙。
西南固多士，君得二子余。
凛凛忠文公，搜士及樵渔。
涧溪有幽讨，蘋芷真嘉蔬。
岁晚终不食，心恻当何如。
荆王太子墓
冯宣（明代）

万里南迁国亦亡，碧山埋恨海天长。何殊青冢居胡朔，无异怀王落瘴乡。

仙鹤泪残辽月暗，杜鹃啼破蜀城荒。当年太子坟前路，多少行人为感伤。
节妇郑氏诗
郑应球（清代）

杀身取义古为程，世上浮云一羽轻。松柏自能留正气，杨花终不是芳名。

青丝半缕悬寒月，碧冢双封吊暮鼪。今日使君题赠尔，乌衣门巷觉峥嵘。
题池州弄水亭
杜牧（唐代）

弄水亭前溪，飐滟翠绡舞。绮席草芊芊，紫岚峰伍伍。

螭蟠得形势，翚飞如轩户。一镜奁曲堤，万丸跳猛雨。

槛前燕雁栖，枕上巴帆去。丛筠侍修廊，密蕙媚幽圃。

杉树碧为幢，花骈红作堵。停樽迟晚月，咽咽上幽渚。

客舟耿孤灯，万里人夜语。漫流罥苔槎，饥凫晒雪羽。

玄丝落钩饵，冰鳞看吞吐。断霓天帔垂，狂烧汉旗怒。

旷朗半秋晓，萧瑟好风露。光洁疑可揽，欲以襟怀贮。

幽抱吟九歌，羁情思湘浦。四时皆异状，终日为良遇。

小山浸石棱，撑舟入幽处。孤歌倚桂岩，晚酒眠松坞。

纡馀带竹村，蚕乡足砧杵。塍泉落环珮，畦苗差纂组。

风俗知所尚，豪强耻孤侮。邻丧不相舂，公租无诟负。

农时贵伏腊，簪瑱事礼赂。乡校富华礼，征行产强弩。

不能自勉去，但愧来何暮。故园汉上林，信美非吾土。
酬宋湜贾黄中二学士菊花之什兼呈诸厅学士
田锡（宋代）

靖节先生曾赏菊，东篱遥霜花正开。
翰林主人共赏菊，北门吟咏有余才。
一唱再和才力健，兼金酬以瑛琼瑰。
善歌使人继其志，远寄淮阳知郡吏。
淮阳郡中方燕居，跪读重缄尺素书。
中有五章章八句，复有三章同一处。
五章千叶菊花词，一章副翰学士诗，
一章酬和季左司。人前再读与三复，
人从日边初到时。斂手先问诸学士，
骇目乍闚文字奇。两制别来今已久，
朝寄宛丘权太守。眼底唯嫌簿领繁，
耳冷不闻骚雅言。重阳锡宴不得与，
湛露空思奉至尊。忽捧新诗若为意，
闻诗胜得千金赐。受知益感恩顾深，
吟赏请言清丽致。清如玉树生天风，
丽若露花开锦宫。水精盘中置明月，
绛火珊瑚枝叶红。珍则难酬青玉案，
文律词锋并化工。因事喻怀堪自惜，
神化丹青与刀尺。丹青晕淡刀尺裁，
先春雪中生早梅。春饶桃李及时发，
牡丹占断芳菲来。芍药羞人娇且妒，
玫瑰倚栏笑欲语。帝里春从何处归，
巫山雨散朝云飞。遗红堕翠归天下，
不失年年三月期。天生百卉各有时，
彼何太盛此何迟。兼葭苍苍凝白露，
西风萧萧向秋暮。月华篱落有霜华，
映篱丛薄生黄花。花寒叶冷无蜂蝶，
固无宝马与香车。每因九月当重九，
暂时采撷浮樽酒。金钿浮动万岁杯，
为君庆祝南山寿。菊不能言为作歌，
金壶酒体倾绿波。重台千叶若堪赏，
栽培好近金銮坡。
玉华杂咏七首
陆深（明代）

海风吹海雨，飞过玉华山。山中人不见，窈窕翠微间。

得月乘鸾度，开云放鹤还。
有鸟二十章（庚寅）
元稹（唐代）

有鸟有鸟名老鸱，鸱张贪很老不衰。
似鹰指爪唯攫肉，戾天羽翮徒翰飞。
朝偷暮窃恣昏饱，后顾前瞻高树枝。
珠丸弹射死不去，意在护巢兼护儿。

有鸟有鸟毛似鹤，行步虽迟性灵恶。
主人但见闲慢容，行占蓬莱最高阁。
弱羽长忧俊鹘拳，疽肠暗著鹓雏啄。
千年不死伴灵龟，枭心鹤貌何人觉。

有鸟有鸟如鹳雀，食蛇抱礐天姿恶。
行经水浒为毒流，羽拂酒杯为死药。
汉后忍渴天岂知，骊姬坟地君宁觉。
呜呼为有白色毛，亦得乘轩谬称鹤。

有鸟有鸟名为鸠，毛衣软毳心性柔。
鹘缘暖足怜不吃，鹞为同科曾共游。
飞飞渐上高高阁，百鸟不猜称好逑。
佳人许伴鹓雏食，望尔化为张氏钩。

有鸟有鸟名野鸡，天姿耿介行步齐。
主人偏养怜整顿，玉粟充肠瑶树栖。
池塘潜狎不鸣雁，津梁暗引无用鹈。
秋鹰迸逐霜鹘远，鵩鸟护巢当昼啼。
主人频问遣妖术，力尽计穷音响凄。
当时何不早量分，莫遣辉光深照泥。
有鸟有鸟群翠碧，毛羽短长心并窄。
皆曾偷食渌池鱼，前去后来更逼迫。
食鱼满腹各自飞，池上见人长似客。
飞飞竞占嘉树林，百鸟不争缘凤惜。

有鸟有鸟群纸鸢，因风假势童子牵。
去地渐高人眼乱，世人为尔羽毛全。
风吹绳断童子走，馀势尚存犹在天。
愁尔一朝还到地，落在深泥谁复怜。

有鸟有鸟名啄木，木中求食常不足。
偏啄邓林求一虫，虫孔未穿长觜秃。
木皮已穴虫在心，虫蚀木心根柢覆。
可怜树上百鸟儿，有时飞向新林宿。

有鸟有鸟众蝙蝠，长伴佳人占华屋。
妖鼠多年羽翮生，不辨雌雄无本族。
穿墉伺隙善潜身，昼伏宵飞恶明烛。
大厦虽存柱石倾，暗啮栋梁成蠹木。

有鸟有鸟名为鸮，深藏孔穴难动摇。
鹰鹯绕树探不得，随珠弹尽声转娇。
主人烦惑罢擒取，许占神林为物妖。
当时幸有燎原火，何不鼓风连夜烧。

有鸟有鸟名燕子，口中未省无泥滓。
春风吹送廊庑间，秋社驱将嵌孔里。
雷惊雨洒一时苏，云压霜摧半年死。
驱去驱来长信风，暂托栋梁何用喜。

有鸟有鸟名老乌，贪痴突悖天下无。
田中攫肉吞不足，偏入诸巢探众雏。
归来仍占主人树，腹饱巢高声响粗。
山鸦野鹊闲受肉，凤凰不得闻罪辜。
秋鹰掣断架上索，利爪一挥毛血落。
可怜鸦鹊慕腥膻，犹向巢边竞纷泊。
有鸟有鸟谓白鹇，雪毛皓白红觜殷。
贵人妾妇爱光彩，行提坐臂怡朱颜。
妖姬谢宠辞金屋，雕笼又伴新人宿。
无心为主拟衔花，空长白毛映红肉。

有鸟有鸟群雀儿，中庭啄粟篱上飞。
秋鹰欺小嫌不食，凤凰容众从尔随。
大鹏忽起遮白日，馀风簸荡山岳移。
翩翾百万徒惊噪，扶摇势远何由知。
古来妄说衔花报，纵解衔花何所为。
可惜官仓无限粟，伯夷饿死黄口肥。
有鸟有鸟皆百舌，舌端百啭声咄㗧。
先春尽学百鸟啼，真伪不分听者悦。
伶伦凤律乱宫商，盘木天鸡误时节。
朝朝暮暮主人耳，桃李无言管弦咽。
五月炎光朱火盛，阳焰烧阴幽响绝。
安知不是卷舌星，化作刚刀一时截。
有鸟有鸟毛羽黄，雄者为鸳雌者鸯。
主人并养七十二，罗列雕笼开洞房。
雄鸣一声雌鼓翼，夜不得栖朝不食。
气息榻然双翅垂，犹入笼中就颜色。

有鸟有鸟名鹞雏，铃子眼睛苍锦襦。
贵人腕软怜易臂，奋肘一挥前后呼。
俊鹘无由拳狡兔，金雕不得擒魅狐。
文王长在苑中猎，何日非熊休卖屠。

有鸟有鸟名鹦鹉，养在雕笼解人语。
主人曾问私所闻，因说妖姬暗欺主。
主人方惑翻见疑，趁归陇底双翅垂。
山鸦野雀怪鹦语，竞噪争窥无已时。
君不见隋朝陇头姥，娇养双鹦嘱新妇。
一鹦曾说妇无仪，悍妇杀鹦欺主母。
一鹦闭口不复言，母问不言何太久。
鹦言悍妇杀鹦由，母为逐之乡里丑。
当时主母信尔言，顾尔微禽命何有。
今之主人翻尔疑，何事笼中漫开口。

有鸟有鸟名俊鹘，鹞小雕痴俊无匹。
雏鸭拂爪血迸天，狡兔中拳头粉骨。
平明度海朝未食，拔上秋空云影没。
瞥然飞下人不知，搅碎荒城魅狐窟。

有鸟有鸟真白鹤，飞上九霄云漠漠。
司晨守夜悲鸡犬，啄腐吞腥笑雕鹗。
尧年值雪度关山，晋室闻琴下寥廓。
辽东尽尔千岁人，怅望桥边旧城郭。
夏五园亭对雨漫成六首 其五
俞德邻（宋代）

雨霁云收正午天，槐阴翳翳北窗眠。百年未了暂为客，一日得閒真是仙。

美酒但寻知己饮，好诗休用俗人传。山林钟鼎知谁是，输与鸱夷理钓船。
岁暮寄怀家兄子定临汝舍弟子益洪都 其三
吴忠诰（清代）

老亲年六旬，素发垂两耳。筋力已非昔，疴疾渐丛起。

三时缺温情，百念交惧喜。负米徒远游，岂尽奉甘旨。

况念先世来，潜德久未启。显扬匪异人，凌替责难诿。

《诗》《书》笃遗训，家声庶有豸。相期各努力，黾勉自今始。
湖上即事多怀月心之辞 其二
袁易（元代）

送罢东风身是客，午窗半对紫玫瑰。家山枕上分明见，何处浓香唤梦回？
政黄牛赞
释心月（宋代）

肩耸湖山瘦，眼明湖水秋。
往来谁是伴，白鹭与黄牛。
八月二十八日挈家泛舟游上渚诗
毛滂（宋代）

秋色向幽处，浮家聊远寻。
醉来蓬鬓乱，卧入蓼花深。
云壑封诗物，烟波留客心。
未应儿辈觉，余醁且勤斟。
寄张元夫
薛涛（唐代）

前溪独立后溪行，鹭识朱衣自不惊。
借问人间愁寂意，伯牙弦绝已无声。
田家
郑獬（宋代）

数亩低田流水浑，一树高花明远村。
云阴拂暑风光好，却将微雨送黄昏。
偈颂二十五首
释如净（宋代）

去那边去，来者里来，
中间绝壑断崖。依稀金磴阔，
仿佛彩虹弯，人从桥上过。
松萝影里开天巧，汗黑光中入画看。
寄李天祚屯田
张扩（宋代）

巷北巷南车殷雷，怜渠襟抱向谁开。苦无好梦绝江去，合有短书逢雁回。

省户淹留惊白发，朝廷缓急要真材。他年炙手会不免，早赋柴桑归去来。
长相思·汴水流
白居易（唐代）

汴水流，泗水流，流到瓜州古渡头。吴山点点愁。
思悠悠，恨悠悠，恨到归时方始休。月明人倚楼。
次韵贲远归田 其三
李弥逊（宋代）

归去田园好，秋还橘柚乡。稻梳萦带水，茅枕束刍篁。

绝迹公门步，薰心佛土香。此生真逆旅，无虑可消忘。
和柳子厚诗十七首 其十二 天久不雨高田皆坼乡人祈祷阅月乃雨远近告足有足喜者
程俱（宋代）

长夏久不雨，良田失欣荣。尘生畎浍间，小大空营营。

麻粟半乾死，所忧负春耕。嗷嗷走香火，灵湫汲寒清。

梵呗喧里社，油云被嘉生。俄然下甘泽，驩声接柴荆。

年年镐京宴，及此万宝成。偷生得一饱，感慨难为情。

顾念龙在野，悲歌泪纵横。
排闷
陆游（宋代）

白发无端日日新，自怜犹作百忧身。
孤灯听雨常终夜，一榼寻花又送春。
旋压麦糕邀父老，时分菜把饷比邻。
不须频起陈人叹，已是清朝六世民。
九日次陶韵
韩淲（宋代）

草木易黄落，倏然时序交。岂无素心人，松柏不改凋。

今日我重九，惘然风度高。起寻得良觌，南雁将横霄。

夸毗信谁子，短世亦已劳。旱暵乃天运，惔焚禾谷焦。

一歌百世苏，重歌千载陶。唱予而和汝，其雨复崇朝。
季春偕诸子散步三鸦寺
李世恪（清代）

风雨连三月，春光强半差。量晴呼好友，冲湿趁桃花。

红断钟声接，烟深鸟路斜。林香吹未歇，机息欲家。
题江山绢机石
梅应发（宋代）

山涧山湍流，媪神閟崛奇。
不作江湖迥，縠水清而漪。
异哉江山江，幻此天然机。
杼轴驰红女，朝朝忙茧丝。
不见玉指劳，便制鲛室衣。
民家得此练，应宽缕征期。
两岸藓磴滑，谁敢拭眼窥。
却宜就暑饮，六月霜雪飞。
和刘卿材十咏·堠子
黄庶（宋代）

一堠居市廛，百堠居林莽。
土木若有情，山中亦惆怅。
夜直闻御沟声
范祖禹（宋代）

银河秋泻月明中，云卷风吹下碧空。
终夕玉堂魂梦冷，蜀江声绕水晶宫。
次韵学士兄见一亭 其二
沈与求（宋代）

尘土败名如败敌，云山招隐似招降。漫倾鲁酒醒犹独，聊发吴讴调本双。

谁念佳人在空谷，自同渔父老清江。它年对榻分馀地，风雨萧萧夜打窗。
菩萨蛮（和子有韵）
洪咨夔（宋代）

翠翘花艾年时昨。斗新五采同心索。含笑祝千秋。长眉如莫愁。

流光旋磨蚁。换调重拈起。深院竹和丝。皱红裁舞衣。
夜归口占示同行者
孔武仲（宋代）

一天星月明如昼，万树杉篁吟戛秋。隐约棹歌闻别浦，青荧渔火见孤舟。

身居简册三冬学，心入沧溟万里游。髣髴重阳正明日，与君携酒豫登楼。
再赋惜小骢二首
方回（元代）

骏驶元奇崛，驯良蔑等伦。
穷途曾尽力，徒步始伤神。
未易营阿堵，何由肖乞银。
佛书端可信，当复转人身。